.td_uid_2_605c715253b91_rand.td-a-rec-img{text-align:left}.td_uid_2_605c715253b91_rand.td-a-rec-img img{margin:0 auto 0 0} Il-Prim Ministru Robert Abela akkuża lill-Kap tal-Oppożizzjoni b'politika 'cheap' u mmaturità, għax "ħareġ għonqu għall-mastermind (il-moħħ) wara l-qtil tal-ġurnalista Daphen Caruana Galizia". Meta kien qed jitkellem fil-Parlament, il-Prim Ministru qal li hu mhux lest li jieħu lezzjoni "minn politiċi cheap li la huma onesti u lanqas ġenwini". "B'dak li għedt (Bernard Grech) vera xxukkjajtni. Kif f'daqqa waħda l-Kap tal-Oppożizzjoni qed joħroġ għonqu għal allegat mastermind dwar il-qtil ta' Daphne Caruana Galizia! Int il-Ħadd li għadda ġejt irrappurtat tgħid li m'għandekx dubju li hemm mastermind ieħor. Wegħedt saħansitra maħfra lil dan l-allegat mastermind. Tkellimt mal-Kummissarju tal-Pulizija? Tkellimt mal-Avukat Ġenerali? Bl-aġir tiegħek stedint lil dan l-allegat mastermind biex jitlob il-maħfra", insista l-Prim Ministru. Hu staqsa lil Bernard Grech "x'interess għandkom li tridu lill-kriminali ma jħallsux għal għemilhom?" Filmat: L-arrest ta' Schembri u sħabu mertu tas-soċjetà ċivili inkluż tal-PN – Grech Robert Abela insista li l-PN jiġi jaqa' u jqum mill-pajjiż "tant li f'daqqa waħda dawn ma baqgħux jitkellmu dwar il-Covid-19". "F'daqqa waħda skiet komplet fuq il-pandemija. Ara kemm il-pandemija użajtuha bħala ballun politiku. Ara kemm tiġu taqgħu u tqumu mis-saħħa tan-nies, Ara kemm tiġu taqgħu u tqumu mill-ekonomija. U lkoll nafu illi malli joqrob is-16 ta' April, meta niġu biex nirrevedu r-restrizzjonijiet, ħollu xagħarkom u ġib iż-żejt," qal Abela. Il-Prim Ministru fakkar li l-Gvern kellu l-għaqal li jġib tipi differenti tal-vaċċin u ta appoġġ lil kull negozju fil-pajjiż. "Gvern korrott u meta dorna għall-kaxxa ta' Malta sibnieha mfawra u qassamna l-flus lin-nies, fl-aktar mument tal-bżonn. Gvern korrott li għamel baġit wara ieħor bla taxxi. Gvern korrott li żied iċ-childrens allowance, naqqas it-taxxa tal-proprjetà, tajna l-vouchers, investejna fis-saħħa, fil-housing, tajna l-Wage Supplement, għenna lil tal-bars, tar-ristorants u tal-każini," stqarr il-PM. "Intom ħsiebkhom biss fuq lil min se titfgħu l-ħabs. Intom abdikajtu milli titkellmu fuq dak li vera jagħmel differenza lin-nies, ma għedtux kelma dwar kif se ttejbu l-ħajja ta' dan il-pajjiż u jekk qatt kien hemm bżonn prova li intom l-aqwa Oppożizzjoni imma l-agħar Gvern, kienu dawn it-tlett ijiem," temm jgħid Abela. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_605c715254192_rand.td-a-rec-img{text-align:left}.td_uid_3_605c715254192_rand.td-a-rec-img img{margin:0 auto 0 0}